Eskom-werkers se raaiselagtige dood ondersoekArgieffoto: GCIS Eskom het Saterdag in ŉ verklaring die dood van die twee kontrakwerkers bevestig. Volgens die kragvoorsiener het een van die werkers by die Medupi-kragstasie gewerk wat steeds in aanbou is naby Lephalale in Limpopo, terwyl die ander een by die Duvha-kragstasie naby Witbank in Mpumalanga gewerk het. “Een van die werkers is Saterdagoggend dood in ŉ vragmotor gevind wat ten tyde van skofruiling op die steenkoolstapelwerf by Medupi staan en luier het. Die ander werker is Woensdag dood in sy kantoor by die Duvha-kragstasie aangetref.” Eskom wou nie meer besonderhede bekendmaak oor die moontlike oorsake van die werkers se dood nie en het gesê dit word deur die polisie ondersoek. Die kragvoorsiener het sy medelye teenoor die oorledenes se families, vriende en kollegas uitgespreek.